Maahanmuuttajataustainen kansalaisaktivisti Anter Yasa väittää, että SDP:n puoluesihteeri olisi nyrkillä pöytään hakaten nuhdellut häntä ”lelusalakuljettaja” Rami Adhamin touhujen hämärämmän puolen paljastamisesta.

Yasa kirjoitti sunnuntaina julkisessa Facebook-päivityksessään näin:

– Julkaisen 2019 vaalien alla nauhoituksen, missä 2016 SDP:n puoluesihteeri nuhtelee minua lelusalakuljettajan paljastamisesta, ei usko todisteita, hakkaa nyrkillä pöytään, puolustaa lelusalakuljettajaa, pitää HS – Helsingin Sanomat valeuutisina ja käyttäytyy erittäin agressiivisesti.

Anter Yasan mukaan sama demarien puoluesihteeri ”toivotti julkisesti lelusalakuljettajalle onnea hyväntekeväisyyteen sydänten kera” senkin jälkeen, kun Adhamin yhteydet islamisti- ja terroristijärjestöihin olivat paljastuneet.

Yasa on kuitenkin valmis antamaan demareille vielä mahdollisuuden välttyä nauhoitteen julkaisemiselta. Hän vaatii SDP:ltä anteeksipyyntöä.

– Toki sosialidemokraatit SDP voi estää tämän kirjallisella anteeksipyynnöllä minuun kohdistetusta vainosta, leimauksista, sensuurista ja ehkäisemisestä.

– Tik tok, kello käy, Yasa päättää Facebook-kirjoituksensa.

Adhamille ehdoton vankeustuomio

Helsingin käräjäoikeus tuomitsi viime viikolla Rami Özdogan Adhamin, 46, ehdottomaan kymmenen kuukauden vankeusrangaistukseen muun muassa rahankeräysrikoksesta. Korvattavaa kertyi kaikkiaan 220 000 euroa.

Suomen Uutiset kertoi marraskuussa 2016, miten Rami Adhamin islamistikytkösten paljastaja Anter Yasa raakattiin pois SDP:n kuntavaalilistoilta.

Viime toukokuussa Suomen Uutiset kertoi, että Rami Adham on tehnyt Anter Yasaa vastaan rikosilmoituksen kunnianloukkauksesta liittyen Yasan kirjoituksiin Adhamin islamistiyhteyksistä.

SUOMEN UUTISET